Bejaarde deur spesialiseenheid gehelp ná valFoto: Netcare 911 Paramedici moes Donderdag ŉ bejaarde vrou te hulp snel nadat sy by haar woning in Amanzimtoti in KwaZulu-Natal geval het. Die voorval het gebeur toe die vrou kop eerste van die trappe agter haar huis af geval het. Volgens Chris Botha, woordvoerder van Netcare 911, het die vrou se bene “onder haar ingegee” en het sy kop eerste by die trappe afgetuimel. Volgens paramedici op die toneel het “sy veelvuldige beserings opgedoen”. Botha het gesê die uitleg van die terrein het dit onmoontlik gemaak om die vrou van waar sy gelê het tot by die ambulans te dra. “Ons moes die hulp van ons spesialiseenheid wat kundiges op die gebied van bergreddings is, inroep om die pasiënt met spesialis-toerusting te laat afsak na die ambulans,” het hy gesê. Die vrou is na ŉ plaaslike hospitaal geneem.